- Vi har 37 forskjellige smaker foreløpig, men snart skal vi gå opp til 40, sier Kevin Evanger.

Ettersom Lars Lilleng – den «originale» softis-kongen – er på ferie må Evanger steppe inn som stedfortredende konge for dagen.

Han forteller at det er helt fint å betjene softisene, men at de er veldig populære. Det gjør at han får en god del å gjøre på Narvesen-kiosken i Storgata i Tromsø.

Til tross for den dårlige sommeren har vi nordlendinger bevist at vi er glade i is.

Nordlendinger spiser faktisk mest is i landet, og det har Evanger merket.

- Jeg tror det meste jeg har solgt på en gang er ti is. Jeg husker at en gang solgte jeg fem is til én person. Han gikk faktisk rundt i butikken og spiste en etter en før han bestilte nye.

Strø utenom det vanlige

Favorittene er de vanlige og tradisjonelle: sjokolade og sur jordbær. Minimarshmallows og blåbær er også kraftig på vei opp i toppen, men Lilleng har også litt mer utradisjonelle typer strø på lager.

- Det var en kunde som utfordret oss til å få tak i et sprøstekt løk-strø, så vi gjorde det til et alternativ. Det er ingen som har valgt det enda, men personlig synes jeg ikke det var så ille. Appelsin er også noe veldig få velger å spise, sier Evanger.

Noe annet nytt og spennende som har blitt solgt er softis med jordbær-strø under og sjokoladetrekk over. En litt mer komplisert vri for de som liker blandede smaker.

Den store softis-kampen

Det er ikke bare i Tromsø nordmenn er engasjerte når det gjelder is – landets desidert største softis-selger befinner seg i Alta og heter Irene Wik Thomassen. Hun har vært ubestridt siden 2009, og i 2012 solgte hun 35.000 softis. Dette svarer til 1 million kroner.

Andreplassen går til Tove Krautzer Skar i Sandnessjøen, som er kjent for å servere den beste isen i byen. Hun sniker seg sakte oppover rangstigen.

På tredjeplass finner vi enda en nordlending, nemlig Mathias Rabben Sørslett fra Svolvær. Han er en kar med konkurranseinstinkt, og har satt seg samme salgsmål som softis-dronninga i Alta, nemlig 45.000 solgte is før årets slutt. Han er også en av de med et mindre tradisjonelt utvalg, med alt fra jordbær til tørrfisk.

Til sammen har disse tre solgt over 80.000 softis – hittil i år. Dette er over to ganger mer enn de mestselgende butikkene i Oslo og Bergen.